5. pielikums

Ministru kabineta
2020.gada \_\_\_.\_\_\_\_\_\_\_\_\_\_\_

noteikumiem Nr.\_\_\_

**Mācību priekšmeta “Latvijas mācība” programmas paraugs pamatizglītības pakāpei**

1. **Mācību priekšmeta programmas saturs**

1. Mācību priekšmeta “Latvijas mācība” (turpmāk – mācību priekšmets) programmas saturu un tā apguves plānotos sasniedzamos rezultātus (turpmāk – sasniedzamie rezultāti) pamatizglītības pakāpē nosaka mācību priekšmeta “Latvijas mācība” vadlīnijas (turpmāk – vadlīnijas).

**II. Mācību priekšmeta programmas īstenošanas nosacījumi**

2. Mācību priekšmeta programmu starptautiskā skola (turpmāk – skola) īsteno izglītojamiem vecumā līdz 15 gadiem vai pielāgo vadlīnijās noteiktos sasniedzamos rezultātus atbilstoši skolas īstenotās starptautiskas izglītības programmas izglītojamā vecumposmam.

3. Skola mācību priekšmeta programmas īstenošanai paredz ne mazāk kā trīs mācību stundas nedēļā visa mācību gada garumā katru mācību gadu. Mācību stundas un mācību gada ilgums atbilst skolas īstenotās starptautiskas izglītības programmas nosacījumiem. Mācību priekšmeta programmā skola norāda kopējo mācību stundu skaitu katrā mācību gadā, mēnesī un nedēļā.

4. Skola mācību priekšmeta programmā sasniedzamos rezultātus:

4.1  plāno un īsteno no vieglākā un vienkāršākā uz grūtāko un sarežģītāko;

4.2. individualizē atbilstoši izglītojamā spējām un vajadzībām, izmanto viņa pieredzi, veicina ieinteresētību un aktīvu mācīšanos darot.

5. Skola mācību priekšmeta programmu īsteno kā vienotu veselumu, kā atsevišķus satura komponentus vai tos daļēji integrējot skolas īstenotās starptautiskas izglītības programmas mācību priekšmetos.

6. Mācību priekšmeta satura komponentu Latvijas vēsture un kultūra un Latvijas daba un ģeogrāfija apguvi skola īsteno latviešu valodā vai latviešu un starptautiskās skolas īstenotās starptautiskas izglītības programmas apgūstamajā mācību valodā, izmantojot mācību satura un valodas apguves integrēto pieeju. Mācību priekšmeta programmā norāda īstenošanas veidu un valodu.

7. Mācību priekšmeta satura komponentu Latvijas vēsture un kultūra un Latvijas daba un ģeogrāfija sasniedzamo rezultātu apguvi skola var integrēt skolas īstenotās starptautiskas izglītības programmas mācību priekšmetos, mācību priekšmeta programmā norādot integrētos sasniedzamos rezultātus, klasi un starptautiskas programmas mācību priekšmetu, kurā sasniedzamais rezultāts tiek integrēts.

8. Ja latviešu valoda ir izglītojamā dzimtā valoda, tad vadlīnijās noteiktā latviešu valodas mācību satura komponenta sasniedzamos rezultātus skola var neīstenot vai aizstāt ar tiem sasniedzamajiem rezultātiem, kas noteikti valodu mācību jomā noteikumos par pamatizglītības standartu un pamatizglītības programmu paraugiem.

9. Skola mācīšanās sākumā diagnosticē izglītojamā latviešu valodas prasmju līmeni un mācīšanās vajadzības, sniedz atbalstu un nodrošina pēctecīgu mācību satura apguvi. Ja izglītojamais mācības uzsāk vēlāk nekā mācību gada sākumā, pedagogs nosaka izglītojamā latviešu valodas prasmes līmeni un plāno turpmāko mācīšanās procesu atbilstoši viņa vajadzībām, ja nepieciešams, izstrādā individuālu latviešu valodas satura komponenta apguves plānu.

10. Skola sasniedzamo rezultātu apguvi nostiprina ārpus mācību slodzes organizētajos pasākumos.

 11. Vadlīnijās noteiktā mācību priekšmeta mērķa sasniegšanai pedagogs izmanto daudzveidīgas mācību un audzināšanas darba formas, metodes un mācību līdzekļus.

12. Skola nodrošina Ministru kabineta noteikumos par izglītojamo audzināšanas vadlīnijām noteikto mērķu un uzdevumu sasniegšanu, tikumu un vērtību apguvi, organizē svinīgus pasākumus, sagaidot valsts svētkus – Latvijas Republikas Neatkarības atjaunošanas dienu 4. maijā un Latvijas Republikas proklamēšanas dienu 18. novembrī, kā arī organizē pasākumus vai iesaistās valsts organizētās aktivitātēs, kas sekmē izpratni un attieksmes veidošanos pret notikumiem, kas saistīti ar likumā “[Par svētku, atceres un atzīmējamām dienām](https://likumi.lv/ta/id/72608-par-svetku-atceres-un-atzimejamam-dienam)” noteiktajām svētku, atceres un atzīmējamām dienām pēc skolas ieskatiem.

13. Skolā redzamā vietā, nodrošinot cieņpilnu attieksmi, novieto Latvijas Republikas karogu un lielo valsts ģerboni, kā arī Latvijas Republikas himnas tekstu un valsts prezidenta ģīmetni.

14. Latvijas Republikas himnu skolā izpilda likumā “[Par Latvijas valsts himnu](https://likumi.lv/ta/id/47134-par-latvijas-valsts-himnu)” noteiktajā kārtībā un gadījumos, kā arī mācību gada sākumā, izglītības posma vai pakāpes noslēguma pasākumā, skolas jubilejas svinībās un citos skolai nozīmīgos pasākumos.

**III. Mācību snieguma vērtēšana**

15. Izglītojamā sniegumu mācību priekšmeta programmas apguvē pedagogs vērtē atbilstoši skolas īstenotās starptautiskas izglītības programmas noteiktajiem vērtēšanas pamatprincipiem un kārtībai.

16. Izglītojamā mācību snieguma vērtēšanas metodiskos paņēmienus, pārbaudes darbu saturu, laiku, ilgumu un vērtēšanas kritērijus nosaka pedagogs, ievērojot sasniedzamos rezultātus.

Izglītības un zinātnes ministre I. Šuplinska

 Iesniedzējs:

 Izglītības un zinātnes ministre I. Šuplinska

Vizē:

 Valsts sekretāra pienākumu izpildītājs J. Volberts